Sumár I. kola voľby prezidenta SR

	Víťazom I. kola voľby prezidenta SR sa v bratislavskej Petržalke stala Iveta Radičová, ktorej odovzdalo svoj hlas 24.842 (55,02%) oprávnených voličov. Na druhom miest skončila úradujúca hlava štátu Ivan Gašparovič s celkovou dôverou 13.529 (29,96%) voličov. Účasť Petržalčanov v 103 volebných okrskoch mierne prekročila celoslovenský priemer – 43,63% a dostala sa nad úroveň 45%. 

Kandidát	Dagmara Bollová	Ivan Gašparovič	Zuzana Martináková	Milan Melník	František Mikloško	Iveta Radičová	Milan Sidor	
Počet hlasov	368	13.529	2.536	727	2.938	24.842	210	

V pätnástich petržalských volebných okrskoch bola účasť viac ako 50%. Právo voliť využilo celkovo 45.150 zo 100.175 oprávnených voličov zapísaných v aktuálnych zoznamoch voličov. V najväčšej bratislavskej mestskej časti prišlo v sobotu k volebným urnám tiež 2018 mimo petržalských voličov, ktorí využili možnosť voliť na voličský preukaz. Z evidovaných 351 bezdomovcov si svoje volebné právo uplatnili len 6 zapísaní voliči.

Voliči, ktorí budú počas II. kola prezidentských volieb (sobota – 4. apríl 2009) mimo svojho trvalého bydliska, môžu voliť v ktorejkoľvek obci či meste na Slovensku, musia však mať k dispozícii voličský preukaz. Petržalský úrad upozorňuje voličov, že preukazy pre II. kolo voľby hlavy štátu bude vydávať do 3. apríla (piatok) do12.00 hod. Doposiaľ bolo vydaných 1.248 voličských preukazov a o jeho vydanie môže požiadať miestny úrad volič osobne, alebo jeho rodinný príslušník (napr. otec, matka), resp. nim poverená osoba.